מכבי ת"א כבר החלה לעבוד במרץ על העונה הבאה. הצהובים הודיעו היום (רביעי) על החתמתו של הגארד ג'ון דיברתולומאו ממכבי חיפה. הגארד חתם לשלוש עונות בשורות הצהובים וישתכר כ-960 אלף דולרים בתקופה המדוברת. הוא הרכש הראשון של מחזיקת הגביע לעונת 2017/18. על הגעתו הצפויה פרסמנו כאן בשבוע שעבר.
הקומבו גארד יהודי אמריקאי בן ה-26 הגיע בקיץ 2015 למכבי חיפה. העונה החולפת הייתה עונת השיא שלו, בה עשה קפיצה משמעותית והפך לאחד השחקנים החמים בליגה. את העונה הסדירה סיים עם ממוצעים של 11 נק', 3.9 ריב' ו-3.0 אסיסטים עם אחוזים נהדרים: 60% ל-2, 40% ל-3 ו-85% מהעונשין.
בפלייאוף הציג יכולת אדירה והקפיץ את הממוצע ל-19.2 נק' במשחק, תוך כדי שהוא מוביל את הירוקים לניצחון על מכבי ת"א בחצי הגמר (19 נקודות). הוא נכנע עם חיפה רק להפועל ירושלים בגמר הפיינל פור. הרכש החדש של הצהובים נבחר ל-MVP של העונה הסדירה ונכלל כמובן גם בחמישיית העונה.
רייס לראשי מכבי ת"א: "אני רוצה לחזור לתל אביב"
קיימת גם התעוררות בגזרת טייריס רייס. עדיין לא ברור האם הרכז יקבל שחרור מברצלונה שם הוא נמצא תחת חוזה, אבל הוא כבר העביר מסר לאנשי מכבי ת"א כי אם ישוחרר, הוא רוצה לחזור לתל אביב.
סיטו אלונסו יאמן את ברצלונה בעונה הקרובה, ועל פי ההערכות הוא ילך על רכז ראשון אחר, ויוותר על רייס. הצהובים מחכים לראות האם ישוחרר, כדי לבדוק את העלויות שלו.
למרות רצון הדדי בין כארם משעור ומכבי ת"א כפי שכבר נכתב כאן, כרגע יש פערים כספיים משמעותיים בין הצדדים. בנוסף, הצהובים מודאגים מהפציעה בכתף שהגבילה אותו במהלך העונה. גורמים משני הצדדים מנסים לגשר על הפערים שכרגע נראים גדולים מאוד, ומכבי ת"א לא מתכוונת להתגמש יותר מידי בסכום שהיא מקצה לעסקה. אגב, גם הפועל ירושלים לא 'תשתגע' ולא תוציא סכומים גבוהים מידי. בתרחיש מסויים,ייתכן ומשעור יישאר בהרצליה, אם כי האפשרות הזו לא בסבירות גבוהה.
ניקולה ווצ'יץ' חזר לישראל משהותו באטלנטה וייפגש מחר עם גיא גודס וטל בורשטיין כדי לנסות ולסגור סופית את החתמתם בעמדות עוזרי המאמן.